Сабиигъуэмрэ балигъ гъащIэмрэ я зэпылъыпIэ
Къэралым и курыт школ псоми иужьрей уэзджынэр накъыгъэм и 24-м къыщеуащ. Махуэшхуэм епха гуфIэгъуэ зэIущIэхэр екIуу, дахэу щекIуэкIащ ди республикэм и еджапIэхэми. Курыт школыр къэзыух ныбжьыщIэхэм я дежкIэ иужьрей уэзджынэм и зу макъ жьгъырур сабиигъуэмрэ балигъ гъащIэмрэ я зэпылъыпIэщ.
НыбжьыщIэхэр илъэс 11-кIэ зыщIэса еджапIэр къызэраухыр щыхуагъэлъапIэ махуэм абыхэм къахуеблэгъащ хьэщIэ куэд. Зи щIалэгъуэхэм я гуфIэгъуэр даIэтащ адэ-анэхэм, егъэджакIуэхэм, КъБР-м и Парламентымрэ Правительствэмрэ я лIыкIуэхэм, къалэ, къуажэ администрацэхэм я IэщIагъэлIхэм. Школ линейкэхэм апхуэдэу кърагъэблэгъащ зауэмрэ лэжьыгъэмрэ я ветеранхэр, жылагъуэм пщIэ щызиIэ нэхъыжьыфIхэр. ЕкIуу ягъэщIэрэщIа, макъамэ дахэхэр къыщыIу школ пщIантIэ хуитхэм гуфIэгъуэр дэзт. 11-нэ классыр къэзыуххэм а махуэр гукъинэж ящыхъун папщIэ, школакIуэ нэхъыщIэхэми ялъэкI къагъэнакъым. Абыхэм школ щIыхьэпIэхэр, гуфIэгъуэ зэIущIэр щекIуэкI утхэр удз гъэгъахэмрэ шар зэмыфэгъу гъэпщахэмкIэ ягъэдэхащ, гуфIэгъуэр нэхъыбэу зыхуэунэтIахэм папщIэ концерт цIыкIухэр, теплъэгъуэ кIэщIхэр ягъэхьэзыращ.
Мис, утыкум къохьэ гуфIэгъуэмрэ дэрэжэгъуэмрэ зи гум щыз ныбжьыщIэхэр, я класс унафэщIхэр я пашэу. Ахэр адрейхэм къахощ я зыхуэпэкIэкIи, я плIэм зэпрыууэ едзэкIа дарий лентI щхъуэкIэплъыкIэхэмкIи, я нэгум къищ нэжэгужагъэмкIи. А ныбжьыщIэхэрщ гуфIэгъуэм зыкърезыгъэхьэлIа псоми — егъэджакIуэхэми, адэ-анэхэми, школакIуэ цIыкIухэми, хьэщIэ лъапIэхэми — нобэкIэ я плъапIэр. Мыгувэу абыхэм ятынущ ЕГЭ къэпщытэныгъэхэр. Шэч къытетхьэркъым ахэр къапэщылъ къэпщытэныгъэхэм зэрыпэлъэщынум. Дэтхэнэми наIуэ къищIынущ илъэс 11 зи кIыхьагъ школ гъуэгуанэр сыт хуэдэу къикIуами, а зэманыр дауэ къигъэсэбэпами. Школыр къэзыуххэр хущIокъу ахэр ехъулIэныгъэкIэ ятыну, хуопабгъэ псэм щагъафIэ я хъуэпсапIэхэм лъэIэсыну, гугъапIэщIэхэр зрагъэхъулIэну.
Ар дяпэкIэщ, ауэ дыгъуасэ ныбжьыщIэхэр утыкум итащ, удз гъэгъа дахэхэмрэ шар гъэпща зэмыфэгъухэмрэ яIыгъыу, я нэгум гуфIэгъуэ кърихыу, дэрэжэгъуэрэ гукъыдэжрэ яIэу. ГугъапIэ дахэхэмкIэ я пщэдейм хуэплъэхэм я щытыкIэ псомкIи къагъэлъагъуэрт гугъуехьхэм къапимыкIуэту я мурадхэм зэрыхущIэкъунур. Дэри абыхэм дохъуэхъу лъэпкъ усыгъэм и лъабжьэр зыгъэтIылъа ЩоджэнцIыкIу Алий и «ЩIэблэ» усэ дахэмкIэ.
Мэз лъапэу пэу щхъуантIэм
Акъужьыр щоубзэр,
И бзухэр бзэрабзэу
УэрэдкIэ ныпожьэр.
Псы уэрхэу абджыфэм
Салъкъыныр къыхехур,
Бгыху задэу пшэрытхэм
Псыр хъущIэу къохуэхыр.
Узыншэу, гуащIафIэу
Фыхэхъуэ, щIэблэбэ,
ЛIы быдэу, Iэрыхуэу
Зывгъасэ, вагъуэплъхэ!
ЛэжьакIуэм я щIэблэщ
Лъэ быдэу ежьэнур,
Абыхэм я бынхэщ
Дунейм и тепщэнур.
ЩывгъэIут мэз уэхым
ГуфIэгъуэм и макъыр.
ЩыфIэтыт уэрэдыр
ЩIы тафэм и нэкIум.
Фыбакъуэ хэфкъузэу:
Нэхъыжьхэр къыводжэ,
Еджауэ, узыншэу,
ГуфIэжу фыпсэухэ!
ЖЫЛ25эмкIэ и къудамэм и унафэщI.
